b"\n_START_ARTICLE_\nBartomeu Marc\xc3\xa9 i Reixach\n_START_SECTION_\nBiografia\n_START_PARAGRAPH_\nFill de Jaume Marc\xc3\xa9 Gal\xc3\xad i la Maria Reixach Maura. Va n\xc3\xa9ixer al carrer Agust\xc3\xad Mil\xc3\xa0, 66 on visqu\xc3\xa9 tota la seva vida. Tenia el taller escult\xc3\xb2ric al carrer Torrent del Drag\xc3\xb3, 12 del barri de Sant Andreu, el taller i l'habitatge comunicaven per dins. Es va casar en primeres n\xc3\xbapcies amb Josefa Sansa Pla, natural de Vic, el vint-i-dos de gener de 1900, es va quedar vidu despr\xc3\xa9s de la Guerra Civil. Es va tornar a casar el 18 de maig de 1946 amb Eul\xc3\xa0lia Vilasar\xc3\xb3 Ventura. Fou mestre d'artesans i escultors, a l\xe2\x80\x99Escola d\xe2\x80\x99Arts i Oficis, com per exemple Dom\xc3\xa8nec Umbert Vilasar\xc3\xb3, cos\xc3\xad de la seva segona dona._NEWLINE_Les figures de pessebre de Bartomeu Marc\xc3\xa9 tenen un marcat estil orientalitzant, molt ric i fastu\xc3\xb3s, a la manera del gran escultor i pessebrista Dom\xc3\xa8nec Talarn. Les seves figures s\xc3\xb3n inconfusibles, amb rostres expressius i un gran dinamisme gestual, accentuat pel moviment de la indument\xc3\xa0ria. Marc\xc3\xa9 realitzava les figures amb fang i motlles, per a despr\xc3\xa9s, encara amb el fang fresc, retocar-les delicadament amb la t\xc3\xa8cnica del palillo, que consisteix en remarcar expressions, afinar o afegir detalls i elements, mitjan\xc3\xa7ant eines molt fines com per exemple, escuradents o esp\xc3\xa0tules. Un cop cuites, les enllestia amb una policromia lluminosa i plena de color. Enlla\xc3\xa7a l\xe2\x80\x99estil del barroquisme orientalitzant del segle XIX amb l\xe2\x80\x99expressionisme pict\xc3\xb2ric dels nous corrents art\xc3\xadstics europeus."